《里儒程君穷居教弟子员喜雨作诗见贻次韵谢之》
宋代·李彭

柴门临江皋，炎蒸颇云极。金稚无壮心，火老有骄色。

慈云办甘雨，电扫不容隙。劳生天边月，躔次饱更历。

缅怀程夫子，热客难造席。涵濡被童蒙，肥瘠各有适。

瑰材构露寒，挥斤由匠石。不邀里闾敬，人自观至德。

鄙夫极荒芜，何能臻壸域。弱龄再鼓衰，櫜弓避勍敌。

萧然专一丘，非关与尘隔。董生悲不遇，而我异休戚。

高林收晚霭，归鸟俱敛翼。诗成独微吟，长怀矫云翮。

作者简介：李彭，约公元一o九四年前后在世，字商老，南康军建昌（今江西永修县）人，江西诗派诗人。生卒年均不详，约宋哲宗绍圣初前后在世。博览群书，诗文富赡，为江西派大家。曾与苏轼、张耒等唱和。甚精释典，被称为“佛门诗史”。生平事迹不可考。